VENDIM

Nr. 171, datë 16.8.2021

MBI MIRATIMIN E PROGRAMIT TË PËRPUTHSHMËRISË SË OPERATORIT TË SISTEMIT TË TRANSMETIMIT PËR GAZIN NATYROR, “ALBGAZ” SHA
(ndryshuar me vendimin nr. 345, datë 21.12.2022)

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; nenit 47, pika 1, të ligjit nr. 102/2015, “Për sektorin e gazit natyror”, i ndryshuar; pikës 76, të Programit të Përputhshmërisë së Operatorit të Sistemit të Transmetimit për Gazin Natyror, miratuar me vendimin e Bordit të ERE-s nr. 77, datë 26.5.2017; nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 16.8.2021, mbasi shqyrtoi relacionin me nr. 112/3 prot., datë 12.8.2021, të përgatitur nga Drejtoria e Licencimit, Autorizimeve dhe Mbikëqyrjes, si dhe Drejtoria e Gazit Natyror, “Mbi miratimin e Programit të Përputhshmërisë së Operatorit të Sistemit të Tranmetimit për Gazin Natyror, ‘Albgaz’ sh.a.”,
konstatoi se: 

- Bordi i ERE-s, me vendimin nr. 263, datë 28.12.2020, ka vendosur:

1. Të fillojë procedurën për miratimin e Programit të Përputhshmërisë së Operatorit të Sistemit të Transmetimit për Gazin Natyror, “Albgaz” sh.a.

- Në vijim, me vendimin nr. 63, datë 1.3.2021, Bordi ka vendosur:

1. Zgjatjen e afatit të vendimmarrjes së Bordit të ERE-s me 30 ditë, për miratimin e Programit të Përputhshmërisë së Operatorit të Sistemit të Transmetimit për Gazin Natyror, “Albgaz” sh.a.

- Bazuar në kërkesën e vetë shoqërisë “Albgaz” sh.a. për shtyrje të vendimmarrjes, Bordi i ERE-s, me vendimin nr. 85, datë 30.3.2021, vendosi:

1. Të zgjasë deri më 30.6.2021, afatin e dorëzimit të Programit të Përputhshmërisë së Operatorit të Sistemit të Transmetimit për Gazin Natyror, “Albgaz” sh.a.  

- Me shkresën e protokolluar në ERE me nr. 53/6 prot., datë 11.6.2021, shoqëria ka depozituar në ERE programin e përputhshmërisë në anglisht e po ashtu ka dhënë disa argumente në lidhje me konstatimet e vendimit të Bordit të ERE-s nr. 263, datë 28.12.2020, me anë të të cilit filloi dhe procedura për miratimin e këtij programi. 

- Në lidhje me konstatimin se kudo në tekst akronimi OST duhet të zëvendësohet me “Albgaz” sh.a., shoqëria shprehet se që në titull është vendosur emri i shoqërisë “Albgaz” sh.a., e po ashtu është vendosur shpjegimi në tekst se këtu e më poshtë do të jetë OST-ja. Sa argumentuar nga shoqëria vlerësohet se duhet marrë në konsideratë.

- Në lidhje me konstatimet që i referohen pikës 5 dhe 6, të kreut II, të Programit të Përputhshmërisë (statusi ligjor dhe struktura e korporatës së OST-së) dhe të pikës 15, të kreut III, që ka të bëjë me ndarjen e pronësisë dhe pavarësinë e OST-së, shoqëria ka argumentuar se “Albgaz” sh.a. është themeluar nëpërmjet VKM-së nr. 848, datë 7.12.2016, e ndryshuar, dhe ka vetëm një aksioner të vetëm, shtetin, ku autoriteti publik me 100% (një qind për qind) të aksioneve të shoqërisë është MIE. Për sa referuar, shoqëria sqaron se këto janë trajtuar dhe gjatë procesit të certifikimit të “Albgaz” sh.a. dhe për të ka pasur një korrespondencë shteruese ndërmjet ERE-s, MIE-s dhe “Albgaz” sh.a. 

- Për sa argumentuar më sipër nga shoqëria, vlerësohet të theksohet se në vendimin e fillimit të procedurës, këto konstatime janë nxjerrë në referim të specifikimeve e programit tip, të miratuar me vendimin e Bordit të ERE-s nr. 77/2017, si vijon: 

- Në pikën 5, të Programit të Përputhshmërisë, të miratuar me vendimin e Bordit të ERE-s nr. 77/2017, përcaktohet se duhet të shpjegohet struktura e aksioneve të kompanisë OST, duke përfshirë marrëdhënien e aksionerëve të OST-së me kompani të angazhuara me prodhimin dhe/ose furnizimin me gaz natyror dhe energji elektrike ose ato që kanë ndonjë interes komercial. Sa konstatuar nga programi i përputhshmërisë i dërguar nga “Albgaz” sh.a. është përcaktuar se aksioneri i vetëm është MIE, por nuk është përfshirë në këtë program ndonjë marrëdhënie e këtij aksioneri siç përcaktuar më sipër. 

- Në pikën 6, të Programit të Përputhshmërisë, të miratuar me vendimin e Bordit të ERE-s nr. 77/2017, përcaktohet se duhet të shpjegohet ndarja dhe pavarësia e organeve publike, të cilat janë të autorizuara të përfaqësojnë të drejtat e aksioneve shtetërore, nga njëra anë, dhe kompanive të angazhuara me prodhimin dhe furnizimin, nga ana tjetër. Sa më sipër vlerësohet që të parashikohet dhe në Programin e Përputhshmërisë së “Albgaz” sh.a. 

- Në pikën 15, të Programit të Përputhshmërisë, të miratuar me vendimin e Bordit të ERE-s nr. 77/2017, parashikohet se duhet të përcaktohen qartë drejtuesit e OST-së, sipas funksioneve që mbajnë në organet apo strukturën e “Albgaz” sh.a., për të cilët është e detyruar që të ndiqen kriteret e përcaktuara në pikat 15.1–15.6.

- Për sa më sipër dhe pavarësisht argumentimit të “Albgaz” sh.a. se këto përcaktime janë trajtuar gjatë procedurës së certifikimit, vlerësohet se këto përcaktime duhet të përfshihen në Programin e Përputhshmërisë së “Albgaz” sh.a., për arsye se vetë certifikimi kërkon hartimin e një programi përputhshmërie dhe këto janë kërkesa të programit tip të miratuar nga ERE që duhet të reflektohen te programi i OST-së. Sa më sipër, vlerësohet që t’i lihet kusht shoqërisë, që të përditësojë Programin e saj të Përputhshmërisë, me përcaktimet sipas pikës 5, pikës 6 dhe pikës 15, të programit tip, të miratuar me vendimin e Bordit të ERE-s nr. 77/2017 dhe ta depozitojë këtë program të përditësuar në ERE brenda 3 muajve. 

- Në lidhje me konstatimin për përfshirjen e Asamblesë së Përgjithshme të “Albgaz” sh.a. si organ drejtues i shoqërisë që miraton Programin e Përputhshmërisë, pas miratimit nga Këshilli Mbikëqyrës, shoqëria ka sqaruar se miratimi i programit nga Asambleja e Përgjithshme nuk kërkohet në mënyrë eksplicite, as nga statuti i “Albgaz” sh.a., e as nga dispozitat e ligjit nr. 102/2015, “Për sektorin e gazit natyror”, i ndryshuar, dhe as nga programi standard i miratuar nga ERE. Nisur nga fakti që në aktet ligjore e nënligjore nuk përcaktohen në mënyrë specifike organet drejtuese që duhet të miratojnë Programin e Përputhshmërisë, pasi kjo varet dhe nga organizimi i shoqërisë, vlerësohet që të pranohet argumenti i shoqërisë. Organi drejtues i shoqërisë që miraton Programin e Përputhshmërisë apo dhe ndryshimet e mundshme të tij në vijim, të jetë Këshilli Mbikëqyrës i shoqërisë. 

- Në përfundim të afatit ka rezultuar se palët e interesit, të cilave u është dërguar programi për marrje mendimi (MIE, AK-ja dhe Sekretariati i Komunitetit të Energjisë) nuk kanë depozituar komente.

Për gjithë sa më sipër, Bordi i ERE-s 

VENDOSI:
1. Të miratojë Programin e Përputhshmërisë së Operatorit të Sistemit të Transmetimit për Gazin Natyror, ‘Albgaz’ sh.a.

2. Shoqëria ‘Albgaz’ sh.a. duhet të zbatojë detyrimet që rrjedhin nga aktet ligjore e nënligjore në fuqi, për sa u përket:

a) marrëdhënieve të aksionarëve të shoqërisë ‘Albgaz’ sh.a. me kompani të angazhuara me prodhimin dhe/ose furnizimin me gaz natyror dhe energji elektrike, ose ato që kanë ndonjë interes komercial (pika 5 e Programit të Përputhshmërisë së ‘Albgaz’ sh.a.);

b) ndarjes dhe pavarësisë së organeve publike, të cilat janë të autorizuara të përfaqësojnë të drejtat e aksioneve shtetërore nga njëra anë dhe kompanive të angazhuara me prodhimin dhe furnizimin nga ana tjetër (pika 6 e Programit të Përputhshmërisë së ‘Albgaz’ sh.a.).

3. Drejtoria e Licencimit, Autorizimeve dhe Mbikëqyrjes dhe Drejtoria e Gazit Natyror të njoftojnë palët e interesit për vendimin e Bordit të ERE-s.

Ky vendim hyn në fuqi menjëherë. 

Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR
Petrit Ahmeti

